Senatorul a fost sancționat de conducerea PSD din cauza amendamentului pentru grațierea corupților.

Astfel, la șefia Comisiei Juridice din Senat, Șerban Nicolae a fost înlocuit cu fostul ministru al Justiției Robert Cazanciuc.

De asemenea, Șerban Nicolae nu mai este nici lider al grupului PSD din Senat. Titularul aceste funcții devine Mihai Fifor.

Liderii PSD au propus schimbarea lui Şerban Nicolae de la conducerea Comisiei juridice din Senat, în urma poziţiei acestuia cu privire la graţierea faptelor de corupţie.

Citește și ”De ce s-a lepădat Liviu Dragnea de Șerban Nicolae.”

Prin votul majorității PSD-ALDE, Comisia Juridică a Senatului a aprobat săptămâna trecută propunerea formulată de Șerban Nicolae, ca de grațiere să beneficieze și cei condamnați pentru mită și trafic de influență. Votul a fost urmat de un nou protest în Piața Victoriei.

La solicitarea lui Liviu Dragnea, votul a fost reluat a doua zi în comisie, iar legea a ajuns la plen fără amendamentele privind grațierea corupților.

„Sunt destul de dezamăgit de modul în care a funcționat până acum Comisia juridică de la Senat. Pe mine mă interesează ca în legea care va fi votată să nu fie acele amendamente. Legea grațierii nu va cuprinde grațierea faptelor de corupție. (...) Ce s-a întâmplat la Comisie ieri, ce s-a întâmplat astăzi, ce se va putea întâmpla în continuare, va fi un subiect de discuție în partid. Acele amendamente nu vor intra în raportul final al Comisiei”, a declarat Dragnea după votul din comisie.

Întrebat dacă majoritatea membrilor PSD sunt în favoarea grațierii condamnaților pentru corupție, șeful social-democraților a răspuns: „Categoric, nu”.

„O să discutăm despre modul în care unii colegi de-ai noștri înțeleg să respecte ceea ce se decide în partid. Partidul nu trebuie respectat doar înainte de a primi confirmarea că ești pe o listă și ajungi în Parlament. Partidul trebuie respectat și ulterior. Păreri personale putem avea fiecare dintre noi în baie sau în alte locuri. Eu când vorbesc, ca președinte al PSD, vorbesc statutar în numele partidului și în urma unor decizii care s-au adoptat în partid”, a mai spus Dragnea.

Conducerea PSD a luat în discuție și cazul parlamentarului Nicolae Bacalbașa, care a folosit un limbaj și gesturi obscene ieri, în Parlament. Acesta a fost suspendat pentru șase luni din PSD.